נמל התעופה בולוניה

נמל התעופה בולוניה ידוע גם בשמו הרשמי "נמל התעופה בולוניה גוליילמו מרקוני" (באיטלקית: "Aeroporto di Bologna "Guglielmo Marconi) הוא נמל תעופה הנמצא לא הרחק מהעיר בולוניה. נמל התעופה דורג במקום רביעי בין נמלי התעופה באיטליה בדירוג לפי מספר יעדי טיסה וקווי תעופה הפועלים בנמל, ושביעי בדירוג באיטליה לפי מספר הנוסעים בשנה (נכנסים ויוצאים). סימונו של הנמל בארגון יאט"א הוא BLQ, ובארגון ICAO הוא מסומן LIPE. נמל התעופה מנוהל על ידי חברת אֵרוֹפוֹרְטוֹ דִי בוֹלוֹנִיָה, Aeroporto di Bologna S.p.A.

 מקור השם 
לשמו של נמל התעופה שני חלקים. החלק הראשון "בולוניה", הוא שמה של העיר הגדולה בולוניה אליה הנמל קרוב, ואותה ואת סביבתה הנמל משרת. חלקו השני של השם מוקדש ליליד העיר גוליילמו מרקוני, חלוץ הרדיו האלחוטי והטלגרפיה האלחוטית. על פיתוחיו והמצאותיו זכה מרקוני בפרס נובל לפיזיקה בשנת 1909 בשותפות עם פיזיקאי נוסף. בין שאר ההוקרה והפעולות להנצחת מורשתו, קראה עיר הולדתו על-שמו את נמל התעופה שלה, ומכאן באיחוד שני חלקי השם: "נמל התעופה בולוניה גוליילמו מרקוני".

 היסטוריה 
בשנת 1933 הופעל נמל התעופה בולוניה, במרחק קצר ממיקומו הנוכחי. הפעלת הנמל באתר הנוכחי החלה שנתיים מאוחר יותר, בשנת 1935. במשך שנים עבר בנמל מספר מצומצם של נוסעים, ומספר הטיסות היה בהתאם. ההתפתחויות המשמעותיות החלו בראשית שנות ה-2000. בשנת 2004 הוארך מסלול הטיסה והותאם לקליטת מטוסים גדולים. ב-2005 חברת יורופליי (Euorofly) הפעילה לראשונה טיסה לניו יורק, מעבר לאוקיינוס האטלנטי, ללא עצירת ביניים. בשנת 2024 עלה לראשונה מספר הנוסעים על 10 מיליון, ובאותה שנה בוצעו שיפורים בנמל, בעיקר באגף הטרמינל המיועד לתושבי האיחוד האירופי לפי אמנת שנגן, ושלם חלק גדול מבניה של חניון מכוניות רב קומתי, ויועל הטיפול הביטחוני בנוסעים. בניית החניון הרב קומתי מתוכננת להסתיים בשנת 2025, וקיבולת החניון תגיע ל-2,200 כלי רכב. נמל התעופה הגיע לדירוג 4+ בתוכנית למניעת פליטת גזי חממה של האיחוד האירופי.

 גאוגרפיה ואקלים 
 גאוגרפיה 
נמל התעופה נמצא בצפון איטליה, כ-12 ק"מ צפונית-מזרחית לבולוניה, בירת מחוז אמיליה-רומאניה, בתוך עמק נהר הפו, כ-45 ק"מ בקו אווירי מהנהר עצמו. בנוסף לבולוניה, הנמל קרוב לערים נוספות אותן הוא משרת, מודנה מרוחקת כ-37 ק"מ, פרארה כ-48 ק"מ, רוונה כ-64 ק"מ ופארמה כ-95 ק"מ. גובהו של הנמל מעל פני הים עומד על 37 מטר (123 רגל). המרחק בקו אווירי לחוף הים האדריאטי מסתכם בכ-60 ק"מ.

 אקלים 
האקלים בנמל התעופה בולוניה הוא אקלים ים תיכוני, עם השפעות מאירופה, הקשורות למיקום היחסית צפוני באיטליה. תקופות הקיץ חמות ותקופות החורף קרות, אך לא במידה קיצונית. נדיר שהטמפרטורה יורדת אל מתחת למינוס 4 מעלות צלזיוס, או עולה על 35 מעלות. מהירות הרוח, מהווה גורם חשוב בתפעול כל נמל תעופה, ובאזור הנמל הרוח מתונה מאוד. הממוצע השנתי של מהירות הרוח בנמל עומדת על 10.78 קמ"ש בלבד. הממוצע הרב שנתי של גשם בנמל מסתכם ב-542.9 מ"מ, הפזורים על-פני כל חודשי השנה (לפי הממוצע אין חודשים יבשים לגמרי, ללא גשמים). שלג יורד בעיקר מחודש דצמבר עד וכולל פברואר, אם כי גם בחודשים אחרים יורדים בממוצע מילימטרים אחדים. כמות השלג השנתית הממוצעת עומדת על 107.7 מ"מ, ומספר ימי השלג בשנה מסתכם ביום אחד. בנוסף, במשך כמה ימים בשנה יורדים חליפות גשם ושלג.

 מסלולים, טרמינלים, נוסעים ומטענים 
מסלולים: בנמל מסלול תעופה אחד, סלול מאספלט, באורך 2,803 מטרים (9,196 רגל), ברוחב 45 מטרים (148 רגל). כיוון המסלול 12/30.

טרמינלים: לנמל התעופה מבנה טרמינל אחד מרכזי, המחולק לשלושה מפלסים הטרמינל משרת את היוצאים, את המגיעים, את הנוסעים אזרחי האיחוד האירופי, ובנפרד את אלו שאינם אזרחי האיחוד. במפלס הכניסה נמצאים תחבורה, מסועי מזוודות, נקודת מידע, שירותי בנקאות ועוד. בקומה שמעל ממוקמות עמדות בידוק ביטחוני, גשרי עלייה למטוס ("שרוולים"), שרוולים 1–11 משמאל ו-12–24 מצד ימין, חדר אנשים חשובים מאוד (אח"ם-VIP), אבדות ומציאות, ושירותים נוספים. בקומה הנוספת העליונה, פועלות מספר מסעדות.

נוסעים, תנועות מטוסים ומטענים: מספר הנוסעים שעברו בנמל בשנת 2024 עמד על כ-10.8 מיליון (10,775,972). תנועות המטוסים (נחיתות והמראות) הסתכמו ב-2024 ב-83,264, ושונעו באמצעות הנמל סחורות במשקל 56,371 טון.

 שירותים לנוסעים 
נמל התעופה בולוניה מעמיד לרשות הנוסעים והאורחים את כל השירותים המקובלים בנמלי תעופה בין-לאומיים מודרניים.

 חברות תעופה ויעדים 
מנמל התעופה בולוניה יוצאות טיסות ל-103 יעדים, ב-16 מדינות. בטבלה נכללו יעדים אליהם ומהם יוצאות ומגיעות לפחות 30 טיסות ישירות בחודש.
 נמלי תעופה אליהם מתבצעות יותר משלושים טיסות בחודשמס'שם נמל היעד (קוד IATA) ומדינהמספר טיסות חודשיות1נמל התעופה קטניה-פונטנרוסה (CTA) 1472נמל התעופה האם תרזה-טירנה (TIA) 1443נמל התעופה ברצלונה-אל פראט (BCN) 1224נמל התעופה מדריד בראחס (MAD) 1205נמל התעופה ברצלונה-אל פראט (BCN) 1196נמל התעופה מינכן פרנץ יוזף שטראוס (MUC) 1177נמל התעופה שארל דה גול (CDG) 958נמל התעופה רומא-פיומיצ'ינו (FCO) 949נמל התעופה איסטנבול (IST) 9210נמל התעופה סכיפהול (AMS) 9111נמל התעופה אולביה (OLB) 8812נמל התעופה הבין-לאומי של פלרמו (PMO) 8513נמל התעופה קליארי-אלמס (CAG) 8414נמל התעופה לונדון הית'רו (LHR) 8215נמל התעופה הבין-לאומי מוחמד החמישי (CMN) קזבלנקה 7916נמל התעופה ברינדיזי (BDS) 7517נמל התעופה הבין-לאומי וינה-שווכאט (VIE) 7518נמל התעופה קופנהגן קסטרופ (CPH) 6619נמל התעופה בארי-פאלזה (BRI) 6620נמל התעופה הבין-לאומי בוקרשט אנרי קואנדה (OTP) 6221נמל התעופה ליסבון (LIS) 5722נמל התעופה הבין-לאומי אתונה-אלפתריוס וניזלוס (ATH) 5623נמל התעופה למצייה טרמה (SUF) 5424נמל התעופה ולנסיה (VLC) 5425נמל התעופה אלגרו (AHO) סרדיניה 5326נמל התעופה טראפאני-בריגי (TPS) סיציליה 4927נמל התעופה הבין-לאומי קרקוב יוחנן פאולוס השני (KRK) 4928נמל התעופה לונדון סטנסטד (STN) 4929נמל התעופה שרלרואה-בריסל דרום (CRL) 4830נמל התעופה ציריך קלוטן (ZRH) 4731נמל התעופה איביזה (IBZ) 4432נמל התעופה הבין-לאומי מלטה (MLA) 3933נמל התעופה הבין-לאומי ברלין ברנדנבורג (BER) 3934נמל התעופה איינדהובן (EIN) 3935נמל התעופה הבין-לאומי קישינב (RMO) 3236נמל התעופה הבין-לאומי יאשי (IAS) 3137נמל התעופה הבין-לאומי דובאי (DXB) 3138נמל התעופה הבין-לאומי איסטנבול סביהה גקצ'ן (SAW) 3139נמל התעופה הבין-לאומי תוניס-קרתגו (TUN) 30

חברות התעופה המבצעות את מרבית הטיסות אל ומנמל התעופה בולוניה:
 חברות תעופה עיקריות, המבצעות טיסות לשני יעדים לפחות אל ומנמל התעופה בולוניהמס'שם חברת התעופה והלאום המקורי שלהמספר יעדי טיסה1ריינאייר-RYANAIR 652נאוס (חברת תעופה)-Neos (airline) 163ויז אייר-WIZZ AIR 124וולוטאה-Volotea 35סקנדינביאן איירליינס   26אייר דולומיטי 27יורווינגס-Eurowings 2

 תאונות ותקריות 
 תאונות 
במאגר הנתונים לא רשומה תאונה אווירית עם נפגעים שהתרחשה בנמל התעופה בולוניה, או בקרבתו.

תאונה אחת שלא ברור אם היא קשורה לנמל, התרחשה במרחק מאות קילומטרים מנמל התעופה עצמו, מעל הים הטירני. מטוס מדגם דאגלס די סי 9 (Douglas DC-9-15) המריא בתאריך 27 ביוני 1960 מהנמל לכיוון נמל התעופה פלרמו (PMO), בשירות חברת נתיבי אוויר איטאווייה (Aerolinee Itavia-שחדלה להתקיים בשנות ה-80). המטוס התפוצץ מעל הים הטירני, עוד בטרם הגיע לחופי סיציליה. החקירה לא הצליחה לקבוע אם סיבת הפיצוץ הייתה פצצה שהושתלה במטוס בנמל התעופה בולוניה, או ירי בשוגג של טילי אוויר-אוויר ממטוסי קרב של נאט"ו, של ארצות הברית או של לוב, שהתאמנו באזור באותה העת. גוף המטוס התעוות מאוד, כיוון ששקע לעומק של כ-3,500 מטרים. כל 81 הנוסעים ואשי הצוות נספו בתאונה. המטוס נמחק מרשימת המטוסים הפעילים.

 תקריות 
במאגר הנתונים אין רישומים אודות תקריות בטיחות או תקריות ביטחון בנמל התעופה.

 תחבורה אל הנמל וממנו 
כבישים: האוטוסטרדות העוברות בסמוך לנמל התעופה בולוניה, הן E45, A13 ואוטוסטרדת האורך האיטלקית A1. רשת מסועפת של כבישים נוספים, מחברים את הנמל עם בולוניה, עם סביבתו ועם הערים הקרובות במחוז אמיליה רומאניה.

אוטובוס: קווי אוטובוס מחברים את נמל התעופה למרכז בולוניה, לאזורים נוספים בבולוניה וגם לערי הסביבה. לערים רחוקות יש צורך באמצעי תחבורה אחר (רכבת או אוטובוס בין עירוני), היוצאים מהתחנה המרכזית של בולוניה.

רכבת: מנמל התעופה יוצאת רכבת לתחנה המרכזית של בולוניה. הרכבת היא רכבת עילית (מונורייל) נקראת "מרקוני אקספרס" (Marconi Express). הרכבת יוצאת במרווחים של 5–15 דקות, בהתאם לעומס בנמל ולשעה ביממה.

תעופה: נמלי תעופה בין-לאומיים משמעותיים הקרובים לנמל התעופה בולוניה, היכולים לשמש לו תחליף בעת הצורך הם: נמל התעופה פירנצה (FLR) במרחק של כ-94 ק"מ, נמל התעופה ורונה-וילפרנקה במרחק של כ-146 ק"מ, ונמל התעופה הבין-לאומי ונציה מרקו פולו (VCE) במרחק של כ-163 ק"מ.

 גלריה 

 ראו גם 
 נמל התעופה מילאנו-מלפנסה
 נמל התעופה מילאנו-לינאטה
 נמל התעופה רומא-צ'אמפינו
נמל התעופה נאפולי

 קישורים חיצוניים 




 הערות שוליים 

בולוניה
גוליילמו מרקוני
קטגוריה:אמיליה-רומאניה
קטגוריה:בולוניה